**דברי הימים א' כז-דברי הימים ב' ב: הַמִּתְנַדְּבִים בָּעָם בָּרֲכוּ ה'**

**גליה פולק ארביב – דף למנחה**

ההכנות לבניית בית המקדש עומדות במרכז פרקי השבוע. דוד המלך ושלמה בנו עוסקים במינוי משרתי המקדש, בהכנת החומרים ובתכנון הבנייה. הם מגייסים בנאים ותרומות כדי לעמוד ביעד: בניית בית לה' בירושלים. כחלק מההכנות לבנייה דוד פונה אל העם ומבקש מהם להתנדב. הם אוספים זהב וכסף עבור המקדש ושמחים על שותפותם בבנייתו.

**שלא על מנת להשיג**

מקריאת הפרקים עולה הרושם שדוד אינו זקוק לכסף והזהב של העם לצורך הבנייה. הוא עצמו תורם זהב, כסף ואבנים טובות. אך הוא פונה אל העם כדי ליצור תחושת שותפות ולאפשר להם לקחת חלק פעיל בפרויקט של בניית בית ה'. ההתנדבות יוצרת שותפות ומעורבות.

עם ישראל אכן נעתר לפנייה ותורם לבניית המקדש ביד רחבה. תחושה הערך נוצרת מתוך מחויבות לפרויקט. הרצון לקחת חלק מבוסס על תחושות של קרבה והקרבה. הלב והרצון הטוב עומדים במרכז הקשר שנרקם בין הבורא לברואיו בעזרת המקדש.

**'כולנו רוצים לתת, רק מעטים יודעים איך'**

החברה הישראלית משופעת ביוזמות התנדבותיות מסוגים שונים ואנשים רבים תורמים מזמנם וממרצם ואף מכספם למטרות שונות. יש המתנדבים בצורה ממוסדת ומסודרת ויש התורמים באופן קבוע, מעגלים לטובה או תומכים בפרויקטים של גיוס המונים. פניה השונים של ההתנדבות נותנים להם סיפוק ותחושת ערך.

להתנדבות פנים רבות. ההתנדבות לבניית המקדש היא, מטבעה, התנדבות חד פעמית שמלווה בהתלהבות רגעית. אך פעמים רבות, הקושי בהתנדבות הוא לשמור על מחויבות ואחריות לאורך זמן. אפשר לגייס כסף עבור בניית מחלקה בבית חולים; הרבה יותר קשה לגייס כסף עבור תחזוקה ותפעול המחלקה לאורך זמן. מצד שני, לפעמים דווקא ההתמדה בשגרה השוחקת יוצרת קשרים משמעותיים בהתנדבות כמו ליווי של אנשים חולים או בעלי קשיים אחרים.

ניתן להצביע על תמורה רגשית, אידיאולוגית או אפילו על סקרנות וטוב לב כסיבות שגורמות לאנשים לתרום או להתנדב למטרות שונות. קשה להצביע מניע אחד עיקרי שגורם לפעולה למען האחר ללא תמורה אך אלטרואיזם הוא אחד המניעים המרכזיים.

היכן בחיים שלכם יש, או הייתם רוצים שתהיה, נתינה מסוג זה? זו שאלה המסורה ללב הלומדים. כדאי לחשוב על קשיים אמתיים או מדומיינים שגורמים לאנשים לא להתנדב.

**'עצתי לידידים: חדלו להתנדב!'**

על החסרונות שבהתנדבות ממעטים לדבר. לפעמים הצורך של האדם הנותן, במילוי תחושת הערך שלו, עלולה לבוא על חשבון המקבל, המתקבע במקום של תלות וחולשה. הנתינה ללא תמורה עשויה לטפח מנטליות של תלות וסעד במקום לעודד יזמות ואחריות לשינוי. לכן, כפי שבבניין המקדש ההתנדבות נועדה לעורר את העם למעורבות ואחריות, כך גם ביוזמות התנדבותיות אחרות יש לשים לב מה ההשלכות שלהן. על המתנדבים לבדוק האם הם אכן תורמים ומשפרים את המצב או משרתים צורך שלהם וגורמים רק נזק למקבל.

האם קצבאות הילדים תורמות או מזיקות למצב הכלכלי והחברתי של המשפחה? כיצד אפשר לתעל את העזרה לעיירות פיתוח? כיצד נתפסים המתנדבים בעיני הציבור לו הם אמורים לעזור? האם להתנדבות אמורה להיות נקודת סיום? כל אלה שאלות שאמורות להעסיק את הגופים העוסקים בהתנדבות ממוסדת.